32000R1336
L 154/2
JURNALUL OFÍCIAL AL UNIUNII EUROPENE
REGULAMENTUL (CE) NR. 1336/2000 AL CONSILIULUI
din 19 iunie 2000
de modificare a Regulamentului (CEE) nr. 2075/92 privind organizarea comună a pieței în sectorul tutunului brut
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei (1),
având în vedere avizul Parlamentului European (2),
întrucât:
(1)
Articolul 9 alineatul (3) din Regulamentul (CEE) nr. 2075/92 (3) alocă producătorilor cote de producție proporționale cu cantitatea medie livrată în decursul celor trei ani anteriori anului celei mai recente recolte.
(2)
Articolul 9 alineatul (4) din regulamentul în cauză stipulează că, înainte de termenul limită de încheiere a contractelor de cultură, statele membre pot fi autorizate să-și transfere părți din alocațiile pentru pragul de garanție spre alte grupe de varietăți, în conformitate cu alineatul (3). Cuvintele „în conformitate cu alineatul (3)” au fost preluate dintr-o dispoziție anterioară adoptării măsurilor de transfer. Trimiterea la alineatul (3) făcută în alineatul (4) ar trebui eliminată, având în vedere faptul că transferurile nu pot avea loc în temeiul alineatului (3) fără să-i afecteze negativ pe producătorii care, primind deja cotele de producție proporțional cu cantitatea medie livrată în decursul celor trei ani anteriori anului ultimei recolte, solicită cultivarea altor varietăți, ca răspuns la cererea de pe piață. Aplicarea trimiterii la alineatul (3) ar însemna, de fapt, că acele cantități transferate ar fi atribuite producătorilor proporțional cu cantitățile medii livrate de ei în cei trei ani anteriori anului ultimei recolte, fără a se lua în considerare dreptul dobândit de producătorul care solicită un transfer.
(3)
Măsura în cauză ar trebui să se aplice începând cu recolta din 1999,
ADOPTĂ PREZENTUL REGULAMENT:
Articolul 1
La articolul 9 alineatul (4) din Regulamentul (CEE) nr. 2075/92, primul paragraf se modifică după cum urmează:
„Înainte de termenul de încheiere a contractelor de cultură, statele membre pot fi autorizate să transfere părți din alocațiile lor pentru pragul de garanție spre alte grupe de varietăți.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică începând cu recolta din 1999.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 19 iunie 2000.